Source: http://www.fogolartorino.it/versione-friulana/
Timestamp: 2019-04-19 09:52:30+00:00

Document:
Statuto versione friulana - Fogolâr Furlan di Torino
Statuto versione friulana
Art. 1 – Constituzion
Si à constituide a Torin la Famèe Furlane, clamade pal plui Fogolâr Furlan di Torin, associazion jenfri i furlans ch’a son a stâ a Torin e te Provincie, cun sît a Torin.
La associazion e à durade inlimitade e no à finalitâts di profit. I contignûts e la struture de Socie a son democratics.
Art. 2 – Finalitâts
Il Fogolâr, su la fonde dai principis de solidarietât umane, a si propon:
di tignî unîts i furlans intune ugnule famèe par che al stedi alt, tal spirt de Patrie dal Friûl, il sintiment di fraterne fidance;
di promovi cun eficacitât la vite culturâl, tignint vive tai asociâts la brame di valorizâ dut ce che ur rivuarde, tal non e te nature dal furlan, in relazion cu l’amôr e la cognossince in profont de lôr tiere;
di continuâ a mantignî, a doprâ e valorizâ la lenghe furlane;
di stâur dongje ai iscrits, in mût che la famèe e stedi dute e cun armonìe unide atôr dal çoc antîc e gnûf;
di promovi manifestazions di caratar culturâl, sportîf, dal timp libar e dal volontariât, adun cu la comunitât e lis associazions locâls.
Dutis lis ativitâts davuelzudis dai socis e di chei che aderissin a la “famèe furlane” a pro des finalitâts indicadis tai paragrafs disore, a son prestazions personâls, spontaneis e gratuidis.
Art. 3 – Risorsis economichis
Lis jentradis de Associazion a son constituidis dal versament des cuotis sociâls de bande dai socis, ch’al è di fâsi jenfri i 31 di març di ogni an;
di jentradis ch’a rivin di ativitâts margjinâls di comierç e produzion;
di eventuâls ereditâts, donazions e ogni altri versament e/o contribût e/o erogazion, introit e sorevegnince ative ch’a rivedin a la Associazion e ch’a’nd’an di jessi doprâts a pro des finalitâts menzionadis lì da l’art. 2 di chist Statût.
Lis jessidis a son constituidis di dutis lis spesis che la Associazion e sostèn par meti in vore lis ativitâts statutariis.
Il patrimoni de Associazion al è constituît da l’eventuâl font di casse, dai cespits e dai bens mobii e inmobii acuisîts cun cualsisedi gjenar di jentradis, o tantche ereditâts e donazions. Il patrimoni nol po’ jessi doprât in maniere e par finalitâts diviersis di ce ch’al è proviodût dal Statût, nì al po’ vignî distribuît, dividût o dât a cualsisedi titul ai socis intant de vite de Associazion stesse.
L’esercizi finanziari de Associazion al scomence al prin di zenâr e a si siere ai 31 di dicembar di ogni an.
Art. 4 – La vôs dal Fogolâr di Torin
Il periodic dal titul La vôs dal Fogolâr di Torin al è l’imprest di informazion e comunicazion viers i socis e al à di contribuî a meti in vore lis finalitâts de Associazion.
Art. 5 – Azion dai Socis
La azion de Associazion e di ducj i singui socis e jè apolitiche, apartitiche e orientade solamentri a la pâs e al ben de comunitât furlane di Torin e Provincie e dal Friûl in gjenerâl, e a meti in vore lis finalitâts statutariis.
Art. 6 – I Socis
Si fâs distinzion fra Socis onoraris, ordenaris, simpatizants, “agregâts”, familiârs.
Socis Onoraris chei che, fra i furlans, a si son particularmenrti distints intai ambients sociâl, economic e culturâl, e ch’a’nd’an pandût snait e dedizion a pro dal progrès, de valorizazion e dal disvilùp de comunitât furlane di Torin e Provincie e dal Friûl in gjenerâl;
Socis Ordenaris ducj i furlans ch’a son a stâ a Torin e Provincie in regule cul pajament de cuote sociâl. Al è “furlan” cui ch’al è nassût in Friûl o al à divingnince furlane (fî o nevôt di furlans). Al è “Friûl” il teritori storicamentri leât a la lenghe, a la culture e a lis tradizions furlanis, sedi comprindût te la Regjon Autonome Friûl-Vignesie Julie, sedi fûr dai siei confins di cumò;
Socis Simpatizants chei che, ancje se no son furlans, seònt judizi dal Consei Diretîf e daspò vê pajade la cuote sociâl stabilide, a pandin interès e simpatie pal Friûl, pe civiltât e pe culture furlanis, e che a presèin lis ativitâts de Associazion, in condivision dai siei obietîfs e des sôs finalitâts;
Socis “Agregâts” chei che, seònt judizi dal Consei Diretîf e daspò vê pajade la cuote sociâl stabilide, a si son tirâts dongje tantche grops di personis o par specifichis ativitâts. Par chiscj sogjets a varan di jessi stabilidis dal Consei Diretîf convenzions cu lis lôr Associazions di partignince, seònt modalitâts e cuotis definidis in specific;
Socis Familiârs i familiârs dai Socis Onoraris, dai Socis Ordinaris, dai Socis Simpatizants e dai Socis “Agregâts”, individuâts tal grop familiâr o te famèe di fat dai Socis menzionâts. La convivence e varà di risultâ di une declarazion scrite. I Socis Familiârs a saran cosiderâts socis dome se a varan pajât la cuote sociâl. A ducj i efiets e par cualsisedi responsabilitât il Soci Onorari, il Soci Ordenari, il Soci Simpatizant e il Soci “Agregât” a’nd’an la cualifiche di “soci di riferiment” par ducj i socis familiârs, ancje pes comunicazions ch’a rivuardin lis ativitâts de Associazion.
La pierdite, par cualsisedi motîf, de cualifiche di Soci Onorari e Soci Ordinari, di Soci Simpatizant e di Soci “Agregât”, e puarte dongje ancje la decadence a ducj i efiets di cualsisedi cjarie eventualmentri tignude dal soci e la contemporanie decadence de cualifiche di soci par ducj i relatîfs socis familiârs.
La domande di associazion, firmade di almancul doi Socis ordinaris, e puarte dongje l’adesion a lis finalitâts de Associazion e ai contignûts dal Statût.
Art. 7 – Criteris di amision dai Socis
La nomine dai Socis Onoraris e jè di competence de Samblèe dai Socis su propueste dal Consei Diretîf. La acetazion des domandis di associazion a Soci Ordinari, a Soci Simpatizant e a Soci “Agregât” e jè di competence dal President, sintût il Consei Diretîf.
L’inscrizion dai Socis Familiârs e jè di competence de Segreterie.
La Segreterie e varà di tignî, an par an, un elenc agjornât di ducj i Socis.
Art. 8 – Dovês dai Socis
I Socis a’nd’an di rispietâ chist Statût e i Regolaments ch’a son eventualmentri metûts fûr. I Socis a’nd’an ancje il dovê di puartâ in dutis lis manieris il contribût onest e sincêr de lôr inteligjence.
I Socis a scuegnin pajâ lis cuotis di inscrizion jenfri il mês di març di ogni an, tes misuris definidis dal Consei Diretîf e ratificadis de Samblèe dai Socis inte sô prime sucesive reunion.
Cuant che un soci cul so compuartament al ofindi i interès e i principis de Associazion o i fasi dam, al vegnarà fidât dal Consei Diretîf al judizi dal Coleç dai Probiviri. Là che la sô responsabilitât e risulti provade, il soci al podarà jessi butât fûr de Associazion.
In cualsisedi câs di jessìde de Associazion, i Socis no podaran pratindi di vê indaûr la cuote di inscrizion e/o cualsisedi altri lôr contribût dât ae Sociazion, ni di vê ricognossude, a cualunchi titul, cuote dal patrimoni sociâl.
Art. 9 – Derits dai Socis
Ducj i Socis a’nd’an il dirit, oltri a ce ch’al è proviodût dal Statût e da lis disposizions di leç, di intervignî a lis adunancis gjenerâls, di frecuentâ il sît sociâl e di partecipâ a dutis lis manifestazions organizadis.
A ducj i Socis ur vegnarà dade une tessare di inscrizion a la Associazion seònt lis modalitâts proviodudis dal Consei Diretîf.
Art. 10 – Derit di votâ
Ducj i socis in regule cul pajament de cuote di inscrizion pa l’an in cors e par chel di prime a la Associazion a’nd’an il derit di votâ in Samblèe .
Art. 11 – Cuote Sociâl
La cuote di inscrizion a la Associazion pal an e jè definide dal Consei Diretîf e vegnarà ratificade de Samblèe dai Socis inte sô prime sucesive reunion.
Art. 12 – Orghins de Associazion
Orghins de Associazion a son la Samblèe Ordenarie e Straordenarie dai Socis;
il Consei Diretîf, elet de Samblèe;
il President, nomenât intal ambit dal Consei Diretîf;
il Coleç dai Revisôrs Contabii, ch’al starà daûr ai conts de Associazion;
il Coleç dai Probiviri, ch’al sarà clamât a disberdeâ cuestions di grande impuartance.
Art. 13 – La Samblèe
Ducj i socis menzionâts lì da l’articul 6, adun in Samblèe, a sielzin i cuindis components il Consei Diretîf, dividûts in chiste maniere:
dodis components jenfri i Socis Ordenaris;
un component jenfri i Socis Simpatizants;
un component jenfri i Socis “Agregâts”;
A varan di jessi elets ancje
tre components il Coleç dai Revisôrs Contabii;
tre components il Coleç dai Probiviri.
Ducj i Socis, in Samblèe, a’nd’an competence di
decidi eventuâls modifichis dal Statût e/o eventuâi Regolaments de Associazion;
decidi su cualsisedi argoment che al vignidi presentât de bande dal Consei Diretîf par jessi aprovât;
dâi aprovazion al rindicont consuntîf e a chel preventîf di ogni an su propueste dal Consei Diretîf.
Lis elezions a seguissin lis modalitâts definudis intun Regolament eletorâl ch’al à di vê la aprovazion dal Consei Diretîf e dal Coleç dai Probiviri e ch’a i darà lis normis atuativis al Comitât Eletorâl , sielzût dal Consei Diretîf almancul trente dîs prime de Samblèe. La Samblèe e podarà riunîsi daspò di un preavîs di almancul trente dîs.
Lis propuestis di modifiche dal Statût e/o di eventuâi Regolaments internis a son di competence dome dai Socis Ordenaris in numar no inferior di 1/3; dal Consei Diretîf, cun almancul a magiorance asolute dai components in cjarie.
Art. 14 Il Consei Diretîf
Il Consei Diretîf, elet de Samblèe Gjenerâl dai Socis ogni tre agns, al è l’orghin diretîf de Socie e al sielç jenfri in siei membris un President, ch’al represente la Socie viers tierçs sogjets, metint la sô firme adun cun chê dal Segretari su ducj i ats e presiedint a lis adunancis gjenerâls e a lis reunions dal Consei ch’al convoche;
doi Vice-Presidents ch’a’nd’an i stes dovês dal President, lu sostituissin cuant ch’al mancje, cun prioritât pal plui vecjo dai doi;
un Segretari, ch’al à di firmâ, cuintrifirmâ e conservâ intal sît de Associazion ducj i ats sociâi, tignî protocòi e verbâi des adunancis gjenerâls e des reunions dal Consei Diretîf, vê in custodie l’archivi sociâl a ducj i altris ats ch’a coventin;
un Vice-Segretari, in jutori al Segretari;
un Tesaurîr, ch’al à di tignî i conts e la gjestion aministradive de Associazion; al è responsabil de gjestion dentri e fûr de Associazion, cence ecezions;
cuatri Diretôrs Organizatîfs par studiâ e meti in vore ce ch’al rivuarde lis ativitâts davuelzudis tal sît sociâl, ch’a son obleâts a riferî al Consei Diretîf;
un Diretôr da La vôs dal Fogolâr;
quatri Conseîrs par ativitâts e incarghis particulârs.
Il President, i Vice-Presidents, il Segretari, il ViceSegretari e il Diretôr da La vôs dal Fogolâr a’nd’an di jessi sielzûts jenfri i representants dai Socis Ordenaris.
Art. 15 – Coleç dai Revisôrs Contabii
Il Coleç dai Revisôrs Contabii, componût di tre di lôr elets de Samblèe Gjenerâl dai Socis ogni tre ains, al nomine jenfri i siei membris un President e al è di sô competence il control ministratîf e contabil su ducj i ats di gjestion de Associazion;
la verifiche dal rispiet ministratîf des normis statutariis;
l’esam des propuestis di belanç e la verifiche che chistis a sedin regolârs, cun relazions al Consei Diretîf e a la Samblèe Gjenerâl dai Socis;
la verifiche periodiche de consistence de casse e de esistence dai valôrs e dai bens di proprietât sociâl.
Art. 16 – Il Coleç dai Probiviri
Il Coleç dai Probiviri al è componût di tre di lôr elets jenfri i Socis Ordenaris de Samblèe Gjenerâl dai Socis ogni tre agns, al nomine jenfri i siei membris un President e al è di sô competence
– cjapâ in esam eventuâls cuestions jenfri i orghins de Associazion e presentâ lis sôs valutazions al Consei Diretîf;
– esprimisi su l’interpretazion dal Statût e di eventuâi regolaments internis;
– esprimisi su cualsisedi fat, ch’a i vegni presentât dal Consei Diretîf par une sô valutazion;
– funzionâ di comision permanent pe Revision dal Statût e di eventuâi regolaments internis.
Art. 17 – Cjariis sociâls e incarghis variis
Dutis lis cjariis e lis incarghis proviodudis dal Statût e/o atribuidis dal Consei Diretîf a son tignudis in maniere personâl, spontanie e gratuide, cence finalitâts di profit, nancje indiret, e esclusivamentri par solidarietât.
Ducj i membris dal Consei Diretîf a scuegnin declarâ prime des votazions pes nomininis cualis ch’a son lis incarghis ch’a crodin di rivâ a tignî e il lôr program di ativitâts in relazion a la incarghe e pal ben de Associazion.
I components dal Consei Diretîf, ognidun pe so incarghe, a si impegnin cu l’acetazion de nomine a frecuentâ cun regule lis reunions dal Consei e a fâ ce ch’a’nd àn di fâ cun continuitât e snait.
E jè amitude la deleghe jenfri i Conseîrs.
Cuant che un Conseîr al mancji ai siei impegnis, cjapâts cu l’acetazion de nomine, al ven esonerât de cjarie seònt insindicabil judizi dal dal Consei Diretîf, cu la votazion di almancul dis Conseîrs, e al è eventualmentri sostituît cul Soci ch’al à vût il numar plui alt di vôts jenfri chei elezìbii escludûts dal Consei; a paritât di numar di vôts, al ven elet chel plui zovin di etât. In maniere compagne a si fasarà in câs di dimisions di un Conseîr.
Art. 18 – Ce ch’al à di fâ il Consei Diretîf
Il Consei Diretîf al à di compilâ eventuâi regolaments internis, che, par jessi operatîfs, a’nd’an di vê la aprovazion de Samblèe Gjenerâl;
sielzi il Comitât Eletorâl, in ocasion des elezions pe nomine dal Consei Diretîf, dal Coleç dai Revisôrs Contabii e dal Coleç dai Probiviri;
dâi aprovazion al Regolament Eletorâl par meti in vore dut ce ch’al è scrit culì disore;
prontâ lis propuestis e l’ordin dal dì di presentâ a la Samblèe Gjenerâl;
aministrâ il partimoni de socie cun assolût rigôr di coretece di metod;
presentâ a la Samblèe Gjenerâl, jenfri il mês di març di ogni an, une relazion su lis ativitâts davuelzudis, la situazion finanziarie cun el rindicont de Associazion lis ativitâts proviodudis pal an gnûf;
meti in vore lis deliberazions de Samblèe Gjenerâl;
sielzi comitâts speciâi pal studi di particulârs argoments e problems;
abadâ a lis dibisugnis e a lis instancis dai socis in ducj i câs di lôr specifichis richiestis.
Il Consei Diretîf al po’ metisi adùn dutis lis voltis che il President o cinc dai siei components a lu domandin e lis reunions a son validis cuant ch’a son presints almancul vot Conseîrs che a puedaran cjapâ decisions a majorance assolude dai vôts dai components dal Diretîf. Cuant che e jè paritât di vôt, chel dal President al vâl dopli.
I components dal Coleç dai Revisôrs Contabii a puedin jessi presints a lis reunions dal Consei Diretîf e a puedin intervignî cuant che a si esaminèin rindiconts preventîfs e consuntîfs, cence derit di votâ.
Ancje I components dal Coleç dai Probiviri a puedin jessi presints a lis reunions dal Consei Diretîf e a puedin intervignî, ma cence derit di votâ.
Art. 19 – Responsabilitât dai Conseîrs
Ognidun dai components il Consei Diretîf al rispuint in dut de Socie al pari con ducj chei altris Conseîrs, sedi al singul Soci che a la Samblèe.
Art. 20 – Samblèe dai Socis
La Samblèe gjenerâl ordenarie e à di jessi convocade almancul une volte ad an, jenfri il mês di març, par dâur aprovazion al rindicont consuntîf da l’an di prime, a chel preventîf e al program pa l’an gnûf. L’avîs di convocazion al vegnarà dât fûr almancul trente dîs prime de reunion a mieç de afision di un cartel intai locâi dal sît sociâl e/o di comunicazion cun curispuindince ordenarie.
Ogni Soci al po’ dâi a di un altri Soci la deleghe par che lo representi lì das Samblèis. No si po’ dâi plui di tre deleghis ad un medèm Soci.
Art. 21 – Deliberazions de Samblèe
Lis deliberazions de Samblèe gjenerâl dai Socis a vegnin fatis a majorance dai presints e par jessi validis a scuegnin jessi prisints non mancul di un tierç dai Socis Ordenaris in prime convocazion; lis deliberazions fatis in seconde convocazion, invezit, a saran validis cun cualsisedi numar di presincis di Socis Ordinaris.
La Samblèe dai socis podarà jessi convocade in seconde convocazion ancje te stesse dì de prime convocazion, ma a distance di almancul dôs oris.
Art. 22 – Doprâ la lenghe furlane
Tes Samblèis, tes reunions instituzionâls e in dutis lis ativitâts de Socie al è ben doprâ la lenghe furlane sedi in forme orâl che tai scrits.
Art. 23 – Sfantament de Associazion
Il sfantament de Associazion al varà di jessi decidût, cu la majorance di almancul i tre cuarts dai Socis Ordenaris presints in prime convocazion e di almancul i doi tierçs dai Socis Ordenaris presints in seconde convocazion, intune Samblèe gjenerâl starordenarie convocade di pueste.
Intal câs che la Socie si sfanti, i bens eventualmentri residuâi de licuidazion a vegnaran lassâts ad altris oparis benefichis e di asistence cu lis medèmis finalitâts de Associazion, di preference a Fogolârs di altris citâts o a l’Ente Friuli nel Mondo, ch’al represente in gjenerâl l’insiemit di ducj i Fogolârs, o ad altris ents o associazions ch’a lavorin a pro de valorizazion de lenghe e de culture furlanis.
Art. 24 – Riferiment al Codiç Civîl
Par dut ce ch’a no l’è stât achì esplicitamentri proviodut, a’nd’an valôr lis disposizions dal Codiç Civîl o specifichis leçs in vigôr.
Test ch’al à vude aprovazion te Samblèe Gjenerâl dai Socis in date 12 di jugn 1998 cun modifiches aprovades te Samblèe Gjeneral dai Socis in date 15 dicembre 2000.
Voltât in furlan di Marco Stolfo tal istât dal 1998.
I BARABBA DI TORINO
MATEMATICA E POESIA – Da Cristo ipercubico a Cristo ipersferico.

References: Art. 1

Art. 2

Art. 3

Art. 4

Art. 5

Art. 6

Art. 7

Art. 8

Art. 9

Art. 10

Art. 11

Art. 12

Art. 13

Art. 14

Art. 15

Art. 16

Art. 17

Art. 18

Art. 19

Art. 20

Art. 21

Art. 22

Art. 23

Art. 24